Den litauiske landsholdsangriber Lukas Spalvis spillede et fremragende forår i forrige års mestersæson, hvor han bidrog med flere afgørende scoringer. En korsbåndsskade har betydet otte måneders pause, men efter et par kampe for reserveholdet er Spalvis nu tilbage i førsteholdstruppen. Sammen med Kent Nielsens øvrige udvalgte drager Lukas Spalvis mandag til Randers, der på Superligaens tredjeplads er fire point foran AaB. - Holdene står godt til hinanden, og jeg forventer endnu et jævnbyrdigt opgør, hvor vi over for Randers' velorganiserede struktur skal forsøge at spille kvikt, skarpt og direkte. Vi er indstillede på, at vi i perioder vil komme under tungt pres, og i de faser er det vigtigt, at vi kan modstå deres mange indlæg og kan matche Randers' fysik i duellerne om andenboldene, siger Kent Nielsen. Kampen starter mandag klokken 19:30.

Opsummering:
Efter otte måneder på sidelinjen er Lukas Spalvis igen en del af AaB-truppen, når nordjyderne mandag møder Randers.